།
11

ཀུན་མཁྱེན་ཀརྨ་བཛྲའི་གསུང་འབུམ།
སྐམ་ཐོག་སྟོན། ཆུ་ཀླུང་ཤོད་ནང་། ས་ཚ་སུམ་མདོ། མཚེར་ཁ། དིང་ཕྱེ་ནང་། བྲག་དབེན
ནང༌། དུང་རའི་དབུ་རྩེ་གུང་། འབྲུག་སིལ་མ། གབ་ནང་། འབི་ལུ་སྟོན། རྨེ་འཇའ། མངོན་
ལུང་ནང་། ཆུ་རབ་གུང་། བཅས་སུ་ལོ་བཅུ་གཅིག་རིང་ཉམས་བཞེས་མཛད་པས་ཉམས་
དང་རྟོགས་པའི་ཡོན་ཏན་ཡར་ཟླ་ལྟར་རྒྱས་ཤིང་འདིའི་སྐབས་བླངས་པའི་འཕགས་ཡུལ་གྱི་
གྲུབ་པའི་དབང་ཕྱུག་དག་གི་དོ་ཧ་དང་མི་གཉིས་པའི་ཉམས་མགུར་ཤིན་ཏུ་མང་པོ་ཡང་
ཡོད་གསུངས། གཞན་ཡང་ཆུ་མེད་པར་ཆུ་གཏེར་ལེན་པ་དང༌། རི་དྭགས་གླ་བ་གནའ་བ་ རི་
བོང་སོགས་མདུན་དུ་གུས་པས་འདུས་ཤིང་དེ་དག་ལ་ཆོས་འཆད་པ། མངོན་ཤེས་ཐོག་
མེད་འཆར་བ། བལྟ་སྟངས་བྱས་པ་ཙམ་གྱིས་རི་བྲག་བསྙིལ་བ་སོགས་གྲུབ་གཉིས་ལ་
མངའ་བརྙེས་ཤིང་རང་སྣང་དབང་དུ་འདུས་པའི་རྟགས་མང་པོ་བྱུང་གསུངས། དེ་སྐབས་
དཔལ་འཛམ་བླ་མ་འཇམ་དབྱངས་ཐབས་མཁས་ཀྱིས་མ་འོངས་པར་དཔལ་འཛམ་དགོན་
པར་ཕན་ཐོག་ཡོང་བའི་ལུང་བསྟན་དང་ཞལ་བསྒོས་གནང༌། ཉིད་ཀྱི་ཞལ་ནས་གཞུང་ཆེན་
བཅུ་གསུམ་ཚད་མ་དང་བཅས་པའི་རྩ་འགྲེལ་ཐམས་ཅད་སྦྱང་ཤིང་ཤེས་ཀྱང་བར་དོ་ཆོད་
པའི་གདམས་ངག་མེད་སྟབས་སེམས་པ་ཁེངས་མ་བྱུང་། རྗེས་སུ་སྡེ་གཞུང་སྤྲུལ་སྐུ་རིན་
པོ་ཆེ་དང་ཨ་འཛོམས་རྒྱལ་སྲས་རྣམ་གཉིས་ཀྱི་མདུན་ནས་གསུང་ངག་ལམ་འབྲས་དང་
རྫོགས་པ་ཆེན་པོ་ཁྲེགས་ཆོད་ཐོད་རྒལ་གྱི་གདམས་ངག་ཐོབ་པས་ང་འཚེངས་ཤིང་། ལྷག་
པར་དུ་རི་ལ་བྲོས་ཞོར་ལོ་བཅུ་གཉིས་སྒྲུབ་ལ་གཞོལ་རྒྱུ་བྱུང་བས་ཐུགས་བདེ་བ་ཡིན་
གསུངས། དེ་ནས་དགུང་ལོ་ང་གཉིས་ཀྱི་མཇུག་ཏུ་སོན་པ་ན་ཡོན་བདག་རྣམས་ནས་གསེར་
སྡེའི་གསེར་པད་ཚང་ལ་བྱོན་རོགས་ཞེས་བསྐུལ་མ་ནན་ཆེར་བྱུང་བར་པུ་ཏྲས་བྱོན་ན་རྒྱ་
ཡིས་བཟུང་འགྲོ་རྒྱུ་ལུང་བསྟན་བྱུང་ཡང་སྔོན་ལས་ཀྱིས་བཙོན་དུ་ལན་གཅིག་འགྲོ་དགོས་
12

ཀུན་མཁྱེན་ཀརྨ་བཛྲའི་རྣམ་ཐར།
བཟློག་མེད་ཡིན་པར་དགོངས་ནས་ཁྲིམས་ཁང་དུ་འགྲོ་རྒྱུའི་ཐུགས་ཐག་བཅད། དེ་ནུབ་
གཟིམས་ལམ་དུ་རབ་མགོ་རི་ཁྲོད་ཀྱི་ཕྱོགས་ལ་འཇའ་འོད་ཀྱི་གུར་ཕུབ་པ་རྨིས་པས། ཕྱི་
ཉིན་ཡོན་བདག་རྣམས་ལ་ང་ལས་དབང་གིས་ཁྲིམས་ཁང་དུ་འགྲོ་དགོས་ངེས་ཀྱང་རྗེས་
སོར་སྐུ་ལུས་འདི་རི་ཁྲོད་ཕྱོགས་སུ་སླེབས་ངེས་ཡིན་གསུངས། དེར་གསེར་སྡེའི་གསེར་
པད་ཚང་སར་བྱོན་པ་དང་ཤང་གི་ལས་བྱེད་པ་གཉིས་ཁང་པར་རྟོག་ཞིབ་ལ་འོང་བ་དང་
ཁེལ་ཏེ་རྗེ་ཉིད་བཟུང་ནས་དཔལ་ཡུལ་དུ་ཁྲིད་ཅིང་ལོ་བཅུའི་ཁྲིམས་ཐག་བཅད་དེ་མི་ཉག་
བཙོན་ཁང་དུ་བསྐྱལ་ཀྱང་སེམས་ལ་སྡུག་བསྔལ་ཡེ་མ་བྱུང་གསུངས། དེ་སྐབས་རྒྱ་བོད་
ཀྱི་ཆོས་དད་པ་དུ་མ་ལ་སྙིང་ཐིག་གི་སྐོར་རྣམས་ལྐོག་ཆོས་སུ་གདམས། ནུབ་གཅིག་དག་
སྣང་ལ་ཟངས་མདོག་དཔལ་གྱི་རི་བོ་ནས་དུར་བདག་ཡབ་ཡུམ་མངོན་སུམ་དུ་བྱོན་ནས་
དགུང་ལོ་དོན་དྲུག་ལ་གཟུགས་སྐུའི་བཀོད་པ་བསྡུ་རན་པའི་ལུང་བསྟན་གནང༌ཞིང༌།
འཕགས་པའི་དགེ་བསྙེན་དྷརྨ་ཏས་རྣམ་རྒྱལ་མགོན་ཁང་དང་དཔལ་འཛམ་དགོན་གཉིས་
བསྐྱར་གསོ་མཛད་དགོས་པའི་བསྐུལ་མ་གནང་། དགུང་ལོ་དྲུག་ཅུ་རེ་ལྔ་དང་སྤྱི་ལོ་༡༩༨༣
ལོའི་ལོ་མཇུག་ཏུ་བཙོན་ལས་ཐར་ཏེ་རང་ཡུལ་འཛིང་ཕྱོགས་སུ་ཕེབས། ཆོས་དད་རང་
མོས་ཀྱི་སྲིད་ཇུས་དོན་འཁྱོལ་བྱུང་བ་དང་། ཐོག་མར་འཛིང་རྣམ་རྒྱལ་མགོན་ཁང་རྨི་ལམ་
གྱི་ཁང་ཁྱིམ་ལྟར་ཉམས་ཆགས་ཤིན་ཏུ་ཆེན་པོ་བྱུང་འདུག་པར་ཉམས་གསོ་མགོ་འཛུགས་
གནང་སྐབས་དཔལ་ལྡན་ལྷ་མོ་ཐུགས་དགྱེས་པའི་ཆོ་འཕྲུལ་ཅིའང་བསྟན་ཅིང༌། འཕྲལ་
དགོས་ཀྱི་ཉེར་མཁོ་ཕལ་ཆེར་རྫུ་འཕྲུལ་གྱི་བཀོད་པས་འདུ་བྱས་པ་ལས་དངོས་པོའི་རྩོལ་
བ་ཆེར་མ་དགོས་པར། ཐ་ན་ཚོན་པིར་ཞིག་དགོས་ཚེ་ཡང་ཏེ་ལོ་མདུན་དུ་བཀུག་ནས་རྔ་
མའི་སྤུ་བླངས་ཏེ་སླར་ཁོ་རང་ལ་གནོད་པ་མེད་པར་རང་གནས་སུ་བཏང་བ་སོགས་ངོ་
13

ཀུན་མཁྱེན་ཀརྨ་བཛྲའི་གསུང་འབུམ།
མཚར་བརྗོད་ལས་འདས། མགོན་ཁང་རྟེན་དང་བརྟེན་པ་ཁོར་ཡུག་ཏུ་ལག་འཁོར་དང་
བཅས་པ་སྔར་ལས་ལྷག་པ་ལེགས་པར་གྲུབ། དེ་རྗེས་དཔལ་འཛམ་དགོན་པའི་ལྷ་ཁང་
རྟེན་དང་བརྟེན་པར་བཅས་པའང་སྔར་ལས་ལྷག་པའི་ཉམས་གསོ་དང༌། རྒྱུན་བཞུགས་
དགེ་ཚུལ་སློང་བརྒྱ་ལྷག་ཙམ་བསྐྱངས་པ་སོགས་བཀའ་དྲིན་ཤིན་ཏུ་ཆེ་བར་མཛད་ཅིང་།
གཞན་ཡང་རབ་མགོ་རི་ཁྲོད་དང་དཀྲེ་ཟླའི་རི་ཁྲོད་གཉིས་ཀྱང་ཉམས་གསོ་མཐར་ཕྱིན་
གནང་། དེ་སྐོར་སྐབས་སྐབས་སུ་སྐུ་མཚམས་བསྡམས་པ་དང་སྐབས་སྐབས་སུ་ས་སྐྱ་
དང་རྙིང་མ་བཀའ་བརྒྱུད་བཅས་ཀྱི་དད་འདུས་སློབ་ཚོགས་བར་མེད་དུ་བཅར་བ་རྣམས་
ལ་སོ་སོའི་འདོད་ཆོས་ཅི་དགོས་ལྷུག་སྩོལ་མཛད་པས་ཕྱོགས་ཀུན་ཏུ་ཉིད་ཀྱི་ཞལ་སློབ་
ཀྱིས་མ་ཁྱབ་པ་མེད་པ་ལྟ་བུ་སྣང་ཡང་འདིར་སོ་སོའི་མཚན་སྤྲོས་པའི་ངལ་བ་མ་བྱས་ཤིང་
ཉིད་ཀྱི་དྲུང་ནས་ཁྲིད་ཐོབ་ཅིང་ཉམས་བཞེས་གནང་མཁན་དེ་སྔོན་སྐུ་གཤེཊ་པ་རྣམས་སྐུ་
འཇའ་ལུས་སུ་འགྲོ་བ་གོ་འཇོ་བཀྲ་ཤིས་རབ་བརྟན་མཆན་དང་དབུ་ཐོད་ལ་མཁའ་སྤྱོད་དང་ཀྱེ་རྡོར་
འཇིགས་བྱེད་སོགས་ལྷ་དོད་པ། སྐུ་རུས་ཐམས་ཅད་སིན་དྷུ་རར་གྱུར་པ། རིང་བསྲེལ་ཁ་
དོག་སྣ་ལྔ་བབ་པ་སོགས་ཁྱད་ཆོས་དུ་མ་མངོན་སུམ་གྱིས་གྲུབ་ཟིན་པ་ལགས། བློ་ཕམ་
པ་ཞིག་ལ་ལོ་གསུམ་མཚམས་སྡོད་མཁན་ཡོད་ན་མགོན་པོ་དང་ཞལ་གྱི་གསང་ཁྲིད་ཐུན་
མིན་རྣམས་གནང་རྒྱུ་གསུངས་ཀྱང་ཞུ་རྔོ་ཐོགས་པ་སུ་ཡང་མ་བྱུང༌། འོན་ཀྱང་འདི་ཡི་སྐོར་
རྣམས་སྡེ་གཞུང་སྤྲུལ་སྐུ་རིན་པོ་ཆེས་གསང་རྒྱུར་གནང་བ་ལས་སྟོན་རྒྱུར་གནང་མ་བྱུང་
གསུངས་ནས་དམ་དོགས་ཤིན་ཏུ་ཆེ་བར་མཛད་སྣང་ངོ༌། །གཞན་ཡང་རིས་སུ་མ་ཆད་པའི་
མཁས་གྲུབ་དག་ལས་མདོ་སྔགས་ཀྱི་ཆོས་དུ་མ་གསན་པར་ངེས་ཏེ། ཉིད་ཀྱི་ཞལ་ནས་ང་
ཡི་བླ་མ་གྲུབ་ཆེན་ཤ་སྟག་བརྒྱད་ཡོད་ཅེས་གསུངས་པའི་ཕྱིར་རོ། །དེ་དག་ཀྱང་༧འཇམ་
14

ཀུན་མཁྱེན་ཀརྨ་བཛྲའི་རྣམ་ཐར།
དབྱངས་ཆོས་ཀྱི་བློ་གྲོས། སྒ་ངག་དབང་ལེགས་པ་རིན་པོ་ཆེ། ཁང་དམར་རིན་ཆེན་རྡོ་རྗེ།
སྔགས་འཆང་དྲག་ཤུལ་ཕྲིན་ལས་རིན་ཆེན། སྡེ་གཞུང་སྤྲུལ་སྐུ་ཀུན་དགའ་རྒྱལ་མཚན།
ཨ་འཛོམས་རྒྱལ་སྲས་འགྱུར་མེད་རྡོ་རྗེ། ངག་དབང་ཡོན་ཏན་རྒྱ་མཚོ། ངག་དབང་ཀུན་
དགའ་བསོད་ནམས་བཅས་ཡིན་པར་སྣང་ངོ་། །འདི་དག་རེ་རེའི་མདུན་ནས་ཆོས་གསན་
ཚུལ་ཞིབ་ཏུ་སྨྲ་རྔོ་ཐོགས་པ་ནི་དེང་སྐབས་སུ་ཡང་མི་སྣང་ཤིང་ཅུང་ཟད་ནི་ཞུས་ཟིན་ཏོ། །
ལྗགས་རྩོམ་ཡང་རིག་གནས་བཅུ་ཆར་གྱི་བསྟན་བཅོས་སྐོར་དུ་མ་ཡོད་འདུག་ཀྱང་གསར་
བརྗེའི་གདུག་རྩུབ་འོག་ཕལ་ཆེར་བརླག་ཟིན་ཅིང་། ད་ལྟ་དངོས་སུ་ཡོད་པ་ནི་ལམ་དུས་
ཀྱི་ཟིན་བྲིས་དང་། རྫོགས་ཆེན་ཁྲིད་གཙོས་པོད་གསུམ་སྐོར་བཞུགས་པ་ལགས་སོ། །
གསུམ་པ་ཐ་མར་སྐུ་ཡི་བཀོད་པ་དབྱིངས་སུ་བསྡུ་བའི་ཚུལ་ནི། དེ་ཡང་རེ་ཞིག་སྐུ་དངོས་ཀྱི་
གདུལ་བྱ་རྫོགས་ཏེ་སྐུ་ཡི་བཀོད་པ་དབྱིངས་སུ་བསྡུ་བའི་དུས་ལ་ཉེ་བ་ན་ཅུང་ཟད་བསྙུངས་
བའི་ཚུལ་བསྟན། སྦྲ་མཐོ་དང་དཔལ་འཛམ་གྱི་གྲྭ་པ་བརྒྱ་ལྷག་ཙམ་ལ་མཁའ་སྤྱོད་དང་
ལམ་དུས་ཀྱི་ཁྲིད་ཞིག་གནང་ནས་ད་རེས་མ་གཏོགས་མི་ཚེ་འདིར་ཁྲིད་གནང་བའི་གོ་
སྐབས་མེད་པས་ཉམས་ལེན་ལ་འབད་པར་གྱིས་ཤིག །ང་ད་རེས་ཀྱི་ནད་འདིས་རྐྱེན་པས་
ཟླ་བ་དང་པོས་ཕན་ཨེ་ཡོད་མི་ཤེས། བོད་ཟླ་དང་པོའི་ཚེས་༡༤དེ་རྗེ་བཙུན་མི་ལ་གཤེགས་
པའི་དུས་ཁྱད་པར་ཅན་ཡིན་གསུངས། ཡང་དེ་རྗེས་སྐུ་ཉིད་དང་དཔོན་སློབ་ལྔ་དྲུག་ཅ
་ཙམ་
གྱིས་མཁའ་སྤྱོད་མར་ཚོགས་མཆོད་ཞིག་ཕུལ་སྐབས་ཁོང་གི་ཞལ་ནས། ང་ཡི་སྣང་བ་ལ་
ཉིན་རི་སྨད་དང་སེང་མོ་རི་ཁྲོད་ཕྱོགས་སུ་གུ་རུའི་གསུང་ཆོས་ཐམས་ཅད་སྣང༌། དེ་ཐམས་
ཅད་མཆོད་རྟེན་དཀར་པོ་ཞིག་ཏུ་གྱུར། དེ་ལ་རང་ཉིད་ཐིམ་ཉམས་ཤར་བས་སྐུ་གདུང་
མཆོད་རྟེན་ཕྱོགས་དེར་བཞེངས་དགོས་གསུངས། དེ་ནས་རྗེ་ཉིད་དགུང་གྲངས་བདུན་ཅུ་
15

ཀུན་མཁྱེན་ཀརྨ་བཛྲའི་གསུང་འབུམ།
རྩ་དྲུག་བཞེས་པ་རབ་བྱུང་བཅུ་བདུན་ཆུ་བྱ་ལོ་བོད་ཟླ་དང་པོའི་ཚེས་བཅུ་གསུམ་གྱི་སྔ་དྲོར་
བབས་པ་ན་ཕྱོགས་ཐམས་ཅད་དུ་ལྟད་མོ་བལྟ་དགོས་གསུངས་ཏེ་གཟིམ་ཁང་གི་ཕྱི་ནང་
ཐམས་ཅད་བྱོན་ནས་ཕྱོགས་ཐམས་ཅད་དུ་གཟིགས་ཞིབ་མཛད། ཕྱི་ཉིན་ཚེས་བཅུ་བཞིའི་
སྔ་དྲོའི་ཆར་གཟིམས་མལ་དུ་སེངྒེའི་ཉལ་སྟབས་མཛད་དེ་ཁྲོང་ངེར་གྲོངས། ཉིན་ཞག་
བདུན་བར་ཀ་དག་གི་ཏིང་ངེ་འཛིན་ལ་ཐུགས་དམ་མཛད་ཅིང་ཉིན་བརྒྱད་པར་ཨ་འཛོམས་
འབྲུག་པའི་བཀའ་བཞིན་སྟག་མོ་བླ་མ་དཀར་ཕྲུག་དང་དཔལ་འཛམ་བླ་མ་མཁྱེན་རབ་
ཕུན་ཚོགས་གཉིས་ཀྱིས་མཉམ་གཞག་ལས་བཞེངས་སུ་གསོལ་བ་དང་འབྲེལ་དཔལ་འཛམ་
བླ་གྲྭ་རྣམས་ཀྱིས་གདུང་མཆོད་འབུལ་བ་དང་། གདུང་མཇལ་གཏོང་བ་སོགས་ཚགས་སུ་
ཚུད་པར་མཛད་གྲུབ་ནས་སྐུ་གདུང་རིན་པོ་ཆེ་རིལ་པོར་གདུང་སྒམ་དུ་བཞུགས་སུ་གསོལ་
བ་ཡིན། དེ་ནས་ལོ་གཉིས་ཙམ་གྱི་རྗེས་དཔལ་འཛམ་དགོན་ནས་རབ་མགོའི་རི་ཁྲོད་ཀྱི
ཕྱོགས་སུ་སེར་སྦྲེངས་རྒྱས་སྤྲོས་དང་བཅས་སྐུ་གདུང་གདན་དྲངས་ཏེ། ལྷ་རྒྱལ་སྤྲུལ་སྐུ་
མཐུ་སྟོབས་གཙོས་བླ་གྲྭ་རྣམས་ཀྱིས་སྐུ་གདུང་ཞུགས་ལ་ཕུལ་བས་ཐུགས་ལྗགས་སྤྱན་
གསུམ་མ་ཉམས་པར་བཞུགས་པ་དང་རིང་བསྲེལ་ཁ་དོག་ལྔ་ལྡན་བྱོན་པ་སོགས་ངོ་མཚར་
བའི་རྟགས་མཚན་སྣ་ཚོགས་བྱུང་ཞིང་། མི་རིང་བར་རྗེ་ཉིད་ཀྱི་ཞལ་ཆེམས་ལྟར་སེང་མོ་
རི་ཁྲོད་དུ་སྐུ་གདུང་མཆོད་རྟེན་བཞེངས་མཆོད་རྟེན་འདི་ཡི་སྦྱིན་བདག་རྗེ་ཉིད་ཀྱི་ཡབ་ཚང་དུད་གསར་ཚང་གིས་
བྱས་མཆན་པའི་ནང་ཐུགས་ལྗགས་སྤྱན་གསུམ་བཞུགས་སུ་གསོལ་བ་དང་། གཞན་ཡང་རྣམ་
རྒྱལ་མགོན་ཁང་དུ་གསེར་ཟངས་ལས་བཞེངས་པའི་མཆོད་རྟེན་ནང་སོག་པའི་གདུང་རུས་
རྣམས་བཞུགས་སུ་གསོལ་ཞིང་། དཔལ་འཛམ་དགོན་དུ་གསེར་ཟངས་ལས་བཞེངས་པའི་
ཇོ་བོའི་སྐུ་ཞིག་གི་ནང་དབུ་ཐོད་བཞུགས་སུ་གསོལ། སྐུ་གདུང་དྲིལ་རྫས་ཀྱི་རས་གཞིར་
16

ཀུན་མཁྱེན་ཀརྨ་བཛྲའི་རྣམ་ཐར།
རྗེ་ཉིད་གཙོ་བཞུགས་ཀྱི་ལམ་འབྲས་ཉེ་བརྒྱུད་བྲིས་ཐང་བཞེངས་པ་དང༌། གདུང་རུས་ལྷག་
མ་རྣམས་ནི་གདོང་ལུང་རི་ཁྲོད་དུ་བིརླ་པ་དང་། ལྷ་དབེན་རི་ཁྲོད་དུ་བསོད་ནམས་རྩེ་མོ།
བྲག་དབེན་རི་ཁྲོད་དུ་ས་ཆེན་ཀུན་དགའ་སྙིང་པོ། པད་དབང་དགོན་དུ་གུ་རུ་དང་གྲགས་
པ་རྒྱལ་མཚན། བླ་མ་བུ་ཕྲུག་གི་རི་ཁྲོད་དུ་རྗེ་འདིའི་ཚེམས་བཙུགས་པའི་མཁའ་སྤྱོད་མ་
ཁྲ་བོ་རི་ཁྲོད་དུ་ས་པཎ། མཚེར་ཁ་ཆོས་རྒྱལ་འཕགས་པ། ལྷ་རྒྱལ་དགོན་གྱི་སྤྲུལ་སྐུ་
མཐུ་སྟོབས་ཀྱི་རི་ཁྲོད་ནང་རྗེ་འདིའི་འདྲ་སྐུ་དང་བདེ་མཆོག་གི་སྐུ་བཅས་སྨན་འཇིམ་ལས་
བཞེངས་པ་རྣམས་དང་། དེ་བཞིན་གོ་འཇོ་ས་ངན་དགོན་ཆེན་དུ་སྤྲུལ་སྐུ་པད་བློ་རིན་པོ་
ཆེས་གསེར་ཟངས་ལས་བཞེངས་པའི་སྐུ་གདུང་མཆོད་རྟེན་རྣམས་ཀྱི་ནང་བཞུགས་སུ་
གསོལ་བ་སོགས་དགོངས་རྫོགས་ཀྱི་རིམ་པའང་ལེགས་པར་གྲུབ་པ་བཅས་ཀྱིས་རྣམ་ཐར་
མདོར་བསྡུས་རེ་ཞིག་གྲུབ་པ་ལགས་སོ། །སླར་སྨྲས་པ། སྐྱེས་སྦྱངས་མཁྱེན་རབ་ལྷ་ལམ་
ཡངས་པའི་ངོགས། །བརྩེ་ནུས་ཟླ་ཉིའི་རྒྱུ་བ་མ་འགགས་པར། །དུས་ཀུན་འགྲོ་བློའི་མུན་
སེལ་དམ་པའི་མགོན། །དེང་འདིར་སླར་ཡང་དྲན་ནོ་དགྱེས་པས་དགོངས། །སེམས་དཔའ་
ཆེན་པོའི་རྣམ་ཐར་མ་སྒྲིབ་པར། །ཞིང་འདིར་བསམ་བཞིན་དགེ་བའི་བཤེས་སུ་བྱོན། །
ཟང་ཟིང་ནོར་གྱི་ཞགས་པས་མ་བཅིང་པར། །བསྟན་ལ་རིམ་ཞུགས་ཚུལ་ཁྲིམས་པདྨོ་
འཛུམ། །རང་དོན་དུག་གིས་མ་བསླད་ལྷག་བསམ་གྱིས། །ཉིན་མཚན་དལ་མེད་འགྲོ་ལ་
ཕན་བདེའི་སྒོ། །སྣང་བར་མཛད་ཁྱེད་བསྙེལ་བར་མི་མངའ་བས། །དམ་པ་དུ་མའི་ཞབས་
ལ་བཏུགས་པར་མཛད། །བཅུ་ཕྲག་རིག་གནས་སྤྱི་དང་ཁྱད་པར་དུ། །བླ་མེད་རྡོ་རྗེའི་ཐེག་
ལ་སྒྲོ་འདོགས་ཆོད། །དག་སྣང་འབྱམས་ཀླས་རང་སྣང་དབང་དུ་འདུས། །རྟོགས་པའི་མེ་
འབར་ཐོགས་མེད་མངོན་ཤེས་འཆར། །བླ་མའི་ཐུགས་ཟིན་དགོངས་ཀློང་རོ་གཅིག་འདྲེས། །
17

ཀུན་མཁྱེན་ཀརྨ་བཛྲའི་གསུང་འབུམ།
སྐལ་ལྡན་སློབ་མར་ཐུན་མོང་ཐུན་མིན་གྱི། །ཟབ་རྒྱས་ཆོས་ཀྱི་རོ་ཡིས་ཚིམས་པ་དང༌། །
རྟེན་དང་བརྟེན་པའི་གཙུག་ལག་ཁང་རྣམས་བཞེངས། །རེ་ཞིག་སྐུ་དངོས་གདུལ་བྱ་རྫོགས་
པ་དང་། །གཞན་དག་མི་རྟག་པ་ལ་བསྐུལ་བའི་ཕྱིར། །ཟུང་འཇུག་ཆོས་སྐུའི་ཡེ་ཤེས་ཆེན་
པོའི་ཀློང་། །གསང་གསུམ་རོལ་པ་རེ་ཞིག་ཐིམ་ཚུལ་བསྟན། །སླར་ཡང་ཇི་སྲིད་མཁའ་
དབྱིངས་མ་ཞིག་བར། ཁམས་གསུམ་འགྲོ་རྣམས་སྒྲོལ་བའི་དམ་བཅའ་ཡིས། །རྟོག་པ་
མེད་པར་ཆུ་ཟླའི་གར་བཞིན་དུ། །ལྷུན་གྲུབ་ཕྲིན་ལས་རྒྱུན་མི་ཆད་པར་ངེས། །དེ་ལྟར་
དཔལ་ལྡན་བླ་མའི་རྣམ་པར་ཐར། །ཅུང་ཟད་བརྗོད་པའི་དགེ་བ་གང་མཆིས་དང༌། །དད་
དམ་འགྱུར་བ་མེད་པའི་བྱིན་མཐུ་ཡིས། །འགྲོ་ཀུན་རྡོ་རྗེ་གསུམ་དང་དབྱེར་མེད་ཤོག །
ཅེས་པ་འདི་ནི་རང་ཉིད་བླ་མ་བསྟེན་ཡུན་ཐུང་བས་བྲི་རྔོ་ཐོག་པ་ཅང་མ་མཆིས་ཀྱང༌། དཔལ་
འཛམ་དགོན་པའི་དབུ་འཛིན་ཟླ་བ་ཕུན་ཚོགས་སམ་མཆོག་སྤྲུལ་འཇམ་དབྱངས་བློ་བཟང་དཔལ་ལྡན་མཆན་
ནས་བླ་མའི་རྣམ་ཐར་ཟིན་བྲིས་དང་དར་དཀར་རིན་ཆེན་གཉིས་པའི་སྐྱེས་བཅས་བསྐུལ་
མ་ནན་ཆེར་བྱུང་བའི་ངོ་མ་ལྡོག་པར། ཞལ་གསུང་ཟིན་བྲིས་གཞིར་གཟུང་རང་ཉིད་ཀྱིས་
ཅུང་ཟད་ཐོས་པ་དང་། གཞན་ལས་ཐོས་པས་ཀྱང་ཟུར་ཅུང་ཟད་བརྒྱན་ཏེ། རྫོང་སར་
བཤད་གྲྭའི་མཁན་མིང་བྲག་གཡབ་པ་ཐུབ་བསྟན་རབ་གསལ་ལམ་མཁན་ཆེན་ཕུན་ཚོགས་རྣམ་རྒྱལ་
ན་ནས་སུག་བྲིས་བགྱིས་པ་སྟེ། སྒྲོ་སྐུར་མཆིས་ན་མཁྱེན་ལྡན་རྣམས་ཀྱིས་སྤྱན་སྔར་
འཆགས་ཤིང༌། དགེ་བས་འགྲོ་ཀུན་བླ་མ་དམ་པས་རྗེས་སུ་འཛིན་པའི་རྒྱུར་གྱུར་ཅིག །
མངྒ་ལཾ།། །།
18

འཁོར་ལོ་དང་པོའི་བསྟན་བྱའི་གནད་དོན།